El pròxim 22 de febrer se celebrarà la XXI Gala de l'Esport en el Port de Sagunt
23 de gener 2023

![](/media/1sqacoki/xx-gala-del-deporte-foto-archivo.jpg?width=850&height=566.9886363636364)

###### Foto d'arxiu de la XX Gala de l'Esport

La XXI Gala de l'Esport se celebrarà el pròxim 22 de febrer a la Casa de la Cultura del Port de Sagunt. En esta cita, organitzada pel departament d'Esports de l'Ajuntament de Sagunt, s'entregaran els guardons que reconeixen els mèrits esportius associats a la nostra ciutat de l'any 2022.

Enguany el jurat, format per la comissió organitzadora de la Gala de l'Esport, ha decidit premiar, com a millor esportista masculí a José María García López, campió del món de culturisme natural; com a millor esportista femenina a Naylla Adell Tello, campiona del món sub 20 de Gi Grappling i sub campiona del món de Grappling; i com a millor entitat esportiva de l'any, al Club Deportivo ISD Huracán Puerto Sagunto, pels seus èxits per equips en categories autonòmiques i nacionals.

Quant als esments especials, el guardó al foment esportiu serà per al Club Diverse Scooter Team, pel foment de l'esport en la modalitat de scooter. El guardó a l'esportista amb diversitat funcional serà per a Santino Pérez Mercado, pel seu afany de superació malgrat la seua curta edat, i per la seua important progressió en la modalitat de scooter. El premi al foment de la visibilitat de l'esport femení serà per a Luz Antonino, pels seus assoliments en l'esport de trial i per desmitificar els rols esportius de gènere. En la categoria d'esportista novell, serà guardonat Isaac Espinosa Vilata, campió d'Espanya de taekwondo categoria cadet. D'altra banda, el guardó al mèrit esportiu més destacat de la comarca serà per a Álex Acámer, nadador de Quart de les Valls amb importants resultats a nivell nacional. Finalment, el premi al reconeixement a la trajectòria esportiva serà Amador Jodar, per tota una vida dedicada al ciclisme.

Així mateix, també s'entregaran reconeixement a les entitats esportives que celebren el seu 25, 50, 75 o 100 aniversari pel desenvolupament de la seua labor com a club, com són el Centre Excursionista del Camp de Morvedre, pel seu 25 aniversari; el Club MTB Morvedre, pel seu 25 aniversari; i el Club Atlético Saguntino, pel seu 100 aniversari.

El regidor d'Activitat Física, Salut i Esports, Javier Timón, ha expressat que estos guardons «**demostren, any rere any la diversitat del nostre esport local i comarcal, i el seu nivell d'assoliments tant nacionals com internacionals**». Així mateix, també ha destacat que és una edició especial perquè ha sigut «**un any en el qual hem comptat amb una xifra rècord de candidatures, ja que s'han presentat més de 50 per als diferents guardons i esments, i en la qual a més comptarem amb tres reconeixements als clubs que compleixen aniversari**».

La Comissió organitzadora de la Gala de l'Esport està composta per integrants del Consell Assessor de l’Esport, i per a esta edició els seus membres són: el regidor d'Activitat Física, Salut i Esports, Javier Timón; representant de Compromís, Paco Torrent; representant de Vox, Juan Carlos Moreno; representant de Ciutadans, Cristóbal Pecino; representant d'Iniciativa Porteña, Pedro Quevedo; representant d'Esquerra Unida, César Fuster; representant de PSOE, Mariola Places; i representant del PP, Javi Teruel.

*   [](http://www.facebook.com/sharer.php?u=https://aytosagunto.es/va/actualitat/el-proxim-22-de-febrer-se-celebrara-la-xxi-gala-de-l-esport-en-el-port-de-sagunt/ "Facebook")
*   [](http://twitter.com/share?url=https://aytosagunto.es/va/actualitat/el-proxim-22-de-febrer-se-celebrara-la-xxi-gala-de-l-esport-en-el-port-de-sagunt/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/el-proxim-22-de-febrer-se-celebrara-la-xxi-gala-de-l-esport-en-el-port-de-sagunt/ "Linked In")
*   [](mailto:?body=https://aytosagunto.es/va/actualitat/el-proxim-22-de-febrer-se-celebrara-la-xxi-gala-de-l-esport-en-el-port-de-sagunt/)